Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: szóló 1993. évi LIX. törvény 17. § (1) bekezdése alapján
Paragraph Index: 1503

szóló 1993. évi LIX. törvény 17. § (1) bekezdése alapján vizsgálatot rendeltem el. II. A vizsgálat módszerei A vizsgálat során az alábbi iratokat tanulmányoztuk: — a települési önkormányzat képviselő-testületének vonatkozó határozatait; — a hajdúhadházi általános iskolák pedagógiai programjait, különös tekintettel a kisebbségi oktatásra vonatkozó tervekre; — a Hajdú Bihar Megyei Pedagógiai Intézet által végzett szakértői vizsgálat jelentését; — a Roma Polgárjogi Alapítvány vizsgálatának — rendelkezésünkre bocsátott — anyagát, amelyet ezúton is köszönünk. Tájékozódtunk a helyszínen is, amelynek során megbeszélést folytattunk a település polgármesterével és jegyzőjével, a cigány kisebbségi önkormányzat elnökével és alelnökével, valamint az általános iskolák vezetőivel és pedagógusaival. Meglátogattuk az iskolákat, tanítási órákat hallgattunk meg, és beszélgetettünk a pedagógusokkal és a tanulókkal. III. Általános megállapítások A dokumentumok elemzése és a helyszíni vizsgálat tapasztalatainak összegzése nyomán a következőket lehetett megállapítani: Dr. Földi János Általános Iskola A Dr. Földi János Általános Iskolában — a hasonló méretű településekre jellemző módon — három külön épületegyüttesben folyik az oktatás, három tagiskolában. Van egy központi épületcsoport, továbbá a Szabó Gábor úti, valamint a Dr. Földi János úti tagiskola. A Roma Polgárjogi Alapítvány felmérése szerint a központi épületbe jár a nem cigány tanulók 100%-a, valamint a cigány tanulók 33%-a vegyes osztályokba. A Szabó Gábor úti tagiskolába járnak — felzárkóztató program szerint — az alsó tagozatos cigány gyerekek homogén osztályokban, a Dr. Földi János úti tagiskolába pedig a felsős cigány tanulók szintén homogén osztályokban, ugyancsak felzárkóztató program keretében. A központi épületet nemrégiben újították fel, új épületrészeket is építettek hozzá. Az iskola világos, tiszta, tágas, átlagosan felszerelt, két tornaterme, könyvtára, tanári szobája, étkezője van. A Szabó Gábor úti tagiskolát is a közelmúltban újították fel, az épület hangulata barátságos. A termeket és a folyosókat cigány gyerekek rajzai díszítik. A tanári szobát átalakították osztályteremmé, és szerényebb oktatási eszközökkel rendelkezik, mint a központi épület. A testnevelést a központi épületben oldják meg, amely 1500 méternyire van a tagiskolától. A Dr. Földi János úti tagiskola 2 km-nyire van a központi épülettől. Ez az egyetlen épületegyüttes, amely eredetileg nem iskolának épült, hanem irodákból alakították át. Ezt az épületet is felújították a közelmúltban. A termeket barátságosan díszítették, a bútorzat jó állapotú. A taneszközállomány itt a legszegényesebb, a diákok elmondása szerint régi tankönyvekből tanulnak, amelyeket nem vihetnek haza. Az épületek állagát megtekintve elmondható, hogy a városvezetés komoly figyelmet fordított az iskolák felújítására, s bár az épületek között minőségi különbség van, de nem olyan 1999/79/II. szám jelentőségű, hogy ezen az alapon megállapítható lenne az egyes tanulókkal szembeni hátrányos megkülönböztetés. Ugyanakkor a Roma Polgárjogi Alapítvány felmérése felhívja a figyelmet egy olyan oktatásszervezési gyakorlatra, amelyet feltétlenül szóvá kell tennünk. A központi iskolában 30 alsó tagozatos, 26 felső tagozatos pedagógus oktat. A felső tagozaton dolgozó 26 pedagógusra 13 osztály jut, a szakokból adódóan több osztályban tanítanak. A pedagógusok óraszáma átlagosan 40,5 óra. A harminc alsós tanárra 15 osztály jut, azaz 2-2 pedagógus osztozik egy osztály tanításán úgy, hogy más alsó tagozatos osztályban nem tanítanak. Az alsós tagozaton oktató pedagógusok átlagos óraszáma 25,5. Ugyanakkor a Szabó Gábor úti tagiskolában, ahol a cigány alsó tagozatos osztályok vannak, 6 osztályra 6 pedagógus jut, mindannyian képzett tanítók, akiknek heti átlagos óraszámuk 44,6 óra. Ez szinte a kétszerese a központi iskolában tanító alsó tagozatos pedagógusok óraátlagának. Bocskai István Általános Iskola A Bocskai István Általános Iskolában négy különálló épületben folyik az oktatás. A Petőfi Sándor utcai épületben, amely központi épületnek számít, vannak elhelyezve a két tannyelvű és nyelvi tagozatos osztályok. Ezekben az osztályokban egyes tantárgyakat kiemelten tanulnak angol vagy német nyelven. A Kossuth utcai és a Kazinczy utcai épületben helyezték el a felzárkóztató oktatásban részesülő diákokat, a Rákóczi Ferenc utcai épületben pedig az eltérő tantervű, vagyis az enyhén értelmi fogyatékosok számára szervezett program szerint tanuló gyerekeket helyezték el. Lényeges különbség a két általános iskola között, hogy a Dr. Földi János Általános Iskola rendelkezik még tagiskolákkal, a Bocskai István Általános Iskola pedig a különálló épületek ellenére egyetlen szervezeti egységet képez, és a tanulókat az oktatási formák szerint helyezték el másmás épületekben. Ez megnehezíti az oktatás megszervezését, a tanárok átjárnak a különböző épületekbe tanítani. Ez alól csak az eltérő tantervű osztályokban tanító pedagógusok kivételek, ők egész napjukat ugyanazzal az osztállyal, ugyanazon a helyen töltik. Az épületekről elmondható, mint a másik iskola esetében, hogy a különbségek leginkább a technikai felszereltségben mutatkoznak meg. A felzárkóztató foglalkozás minőségét például érzékenyen érinti a számítógépes foglalkozás hiánya. A kisebbségi oktatás megszervezése Az általános iskolák alapító okiratai tartalmazzák feladatként a nemzeti, etnikai kisebbségi oktatást és nevelést. A pedagógiai programokban kidolgozták ennek megvalósítását, ezekben figyelembe veszik a Nemzeti Alaptanterv ajánlásait, illetve ezek megfelelnek a „Nemzeti, etnikai kisebbség iskolai

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes